Premier: Rebħa oħra kbira minn Hamrun Spartans Sta Lucia …………1 Hamrun S. ……..4 Għadu kmieni, iżda kollox qed jindika li Hamrun Spartans jistgħu jkunu minn fost l-isfidanti ewlenin għar-rebħ tat-titlu. Dan hekk kif permezz ta' wirja sublimi għelbu lil Santa Lucia bl-iskor kbir ta' 4-1, bil-goals jaslu kollha fl-ewwel taqsima. L-Ispartans għamlu l-intenzjonijiet tagħhom ċari mal-ftuħ tal-partita u fetħu l-iskor proprju fl-ew­wel az­zjoni, wara biss sitt minuti, meta Ige Abdullahi Adeshina, imdawwar b'numru ta' players ta' Santa Lucia tilef il-kontroll tal-ballun iżda Jamie Zerafa naqas milli jikklerja. Il-ballun wasal għand Jorge Ailton Soares li permezz ta' xutt fil-baxx kellu t-tentattiv tiegħu salvat parzjalment minn Andreas Vella, biex mir-rebound pront kien IGE ABDULLAHI ADESHINA li spara fix-xibka. Huma komplew fuq l-offensiva u tliet minuti biss wara rduppjaw l-iskor meta Predrag Djordevic ipprovda l-assist lil JOSEPH ESSIEN MBONG li kellu x-xutt b'saħħtu tiegħu jintemm fix-xibka, biex b'hekk irnex­xielu jsib ix-xibka għat-tieni partita konsekuttiva. Fis-27 minuta għamluhom tlieta meta Ige Adeshina b'mod altruwist għadda lejn MARCELO BARBOSA li xxam­plat tefa' l-ballun f'lasti vojta, hekk kif Andreas Vella nqabad barra minn postu fit-tentattiv li jinterċetta l-ballun. Fil-45 minuta eżattament qabel tmiem l-ewwel taqsima, l-Ispartans skorjaw ir-raba' goal meta Predrag Djordevic xeħet cross għan-nofs b'Andreas Vella jkollu ħarġa erratika li minnha approfitta s-sostitut Niġerjan FRANKLIN SASERE li minn taħt il-lasti ma żbaljax. Fid-89 minuta, Santa Lucia, naqqsu l-marġni tal-iskor meta KEVIN ANTE ROSERO approfitta minn indeċiżjoni tas-sostitut Miguel Ta­bone li għadda bir-ras lura, u minn quddiem il-goalkeeper żagħżugħ Matthias Debono, spara l-ballun fix-xibka. PLAYER TAL-LOGĦBA: Jorge Ailton Soares (HS)